《寄怀张鞠存年兄 其一》
清代·王广心

黄叶秋蝉忽满林，客愁况是别离侵。张骞槎去明河隔，贾傅书来痛哭深。

渐有清霜浮画角，更无流水入瑶琴。谁怜此夜淮南梦，丛桂青青露不禁。

作者简介：江南华亭人，字伊人，号农山。顺治六年进士，历官御史。巡视京、通二仓，理剔漕政之弊，疏凡三十余上。工诗，沉博秾丽。有《兰雪堂稿》。